Document ID: 32015R0234

IZVEDBENA UREDBA KOMISIJE (EU) 2015/234
z dne 13. februarja 2015
o spremembi Uredbe (EGS) št. 2454/93 glede začasnega uvoza prevoznih sredstev, namenjenih uporabi s strani fizičnih oseb s stalnim prebivališčem na carinskem območju Unije
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,
ob upoštevanju naslednjega:
(1)
Uredba Komisije (EGS) št. 2454/93 (2) omogoča, da se lahko prevozna sredstva začasno uvozijo na carinsko območje Unije, fizične osebe pa jih lahko na tem območju uporabljajo pod določenimi pogoji.
(2)
Nedavni dogodki so pokazali zlorabo začasnega uvoza prevoznih sredstev.
(3)
Potrebna je sprememba Uredbe (EGS) št. 2454/93, da se izključi možnost take zlorabe.
(4)
Da se prepreči nastajanje carinskih dolgov zaradi pomanjkanja informacij o novih določbah, je treba za države članice in Komisijo določiti rok za obveščanje javnosti o novem pravnem položaju.
(5)
Uredbo (EGS) št. 2454/93 je zato treba ustrezno spremeniti.
(6)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
V členu 561 Uredbe (EGS) št. 2454/93 se odstavek 2 nadomesti z naslednjim:
„2. Popolna oprostitev uvoznih dajatev se odobri, kadar se prevozna sredstva uporabljajo v komercialnem smislu ali zasebno s strani fizične osebe, ki ima stalno bivališče na carinskem območju Unije in ki jo zaposluje lastnik, najemnik ali zakupnik prevoznih sredstev s sedežem zunaj tega območja.
Zasebna uporaba prevoznega sredstva je dovoljena za potovanja od kraja, kjer je uporabnik zaposlen, do njegovega prebivališča ali za namen opravljanja delovne naloge zaposlenega, kot je določeno v pogodbi o zaposlitvi.
Na zahtevo carinskih organov predložijo osebe, ki uporabljajo prevozna sredstva, kopijo pogodbe o zaposlitvi.“
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 1. maja 2015.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. februarja 2015

Labels: 8
3